Toetsprogram: Wêreldrugby wil wysig | Netwerk24
Toetsprogram: Wêreldrugby wil wysig
Brett Gosper, die uitvoerende hoof van Wêreldrugby. Foto: Getty Images
Wêreldrugby ondersteun ’n voorstel om ’n “Wêreldliga” op die been te bring waarin die wêreld se voorste 12 spanne jaarliks teen mekaar sal toetsrugby speel.
Wêreldrugby se uitvoerende hoof, Brett Gosper, het Woensdag gesê dié beheerliggaam sal die plan – wat veronderstel is om die wins te verhoog wat die internasionale spel genereer – ondersteun, mits ’n studie in die uitvoerbaarheid daarvan positiewe uitslae toon.
Dit lyk of dit nou die tyd is om dít te doen en daar is konsensus en ’n wil om te probeer.
“Dit maak sin. Dit lyk of dit nou die tyd is om dít te doen en daar is konsensus en ’n wil om te probeer,” het Gosper aan die Sydney-koerant The Daily Telegraph gesê.
Die Wêreldliga sal elke jaar wat nie ’n Wêreldbeker-jaar is nie plaasvind, met die voorste ses spanne uit die Noordelike en Suidelike Halfrond wat mekaar sal aandurf.
Die voorste vier spanne sal mekaar dan in ’n uitklopfase pak, waarna ’n wenner gekroon sal word.
Die Rugbykampioenskap (in die Suidelike Halfrond) en die Sesnasies-reeks (in die Noordelike Halfrond) sal as die eerste deel van die kompetisie dien.
Die tweede deel van die kompetisie sal uit wedstryde tussen spanne van die Noordelike en Suidelike Halfrond bestaan. Dié deel van die reeks sal die bestaande toetsvensters in Julie en November vervang en in die plek van die toere van drie toetse plaasvind.
Die span wat na die suide kom, sal teen drie verskillende spanne speel, maar dit is om te verseker dat elke wedstryd belangrik is en vir iets tel.
“Die span wat na die suide kom, sal teen drie verskillende spanne speel, maar dit is om te verseker dat elke wedstryd belangrik is en vir iets tel. Dit maak sake meer interessant vir toeskouers en dit lei tot ’n lewensvatbare produk.”
Volgens The Daily Telegraph kan dié kompetisie reeds in 2020 begin.
Kleiner lande gaan moontlik in dieselfde tipe reeks speel, waar hulle promosie tot die top-12 kan verwerf.
Volgens Gosper sal die Wêreldliga nie enige glans van die Wêreldbeker-toernooi steel nie.
“Dit hou die Wêreldbeker-toernooi as die grootste toernooi, maar spanne kan nou daarheen opbou oor ’n periode van drie jaar.” – Sport24
Meer oor: Brett Gosper | Londen | Wysiging | Rugby | Toetsprogram | Wereldliga | Wereldrugby
Iere blaas in All Blacks se nek op ranglys
Toetsrugby kry dalk nuwe baadjie